C 194/46
MT
Il-Ġurnal Uffiċjali tal-Unjoni Ewropea
12.5.2022
1.12.
Il-KESE jistieden lill-Kummissjoni tistabbilixxi patt għall-ħiliet fir-reġjuni ultraperiferiċi, kif għamlet għal diversi ekosistemi industrijali.
1.12.1.
It-tranżizzjoni ekoloġika tar-reġjuni ultraperiferiċi tista’ tirnexxi biss jekk dawn ir-reġjuni jkollhom il-manodopera kkwalifikata li jeħtieġu biex jibqgħu kompetittivi.
L-edukazzjoni u t-taħriġ huma essenzjali għas-sensibi­ lizzazzjoni dwar l-ekonomija ekoloġika u għat-tisħiħ tal-ħiliet f’dan ir-rigward fil-qafas ta’ strumenti bħat-taqsima ekoloġika tal-Erasmus + u l-koalizzjoni “Edukazzjoni għall-Klima”.
Permezz tal-Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza, il-Kummissjoni qed tniedi azzjonijiet ewlenin biex tgħammar liċ-ċittadini bil-ħiliet adatti meħtieġa għat-tranżizzjoni ekoloġika u dik diġitali.
Fil-qafas ta’ din l-Aġenda, il-Kummissjoni tiffaċilita wkoll l-iżvilupp ta’ impenji għat-taħriġ mill-ġdid vokazzjonali u t-titjib tal-ħiliet fl-ekosistemi industrijali kollha.
Ir-reġjuni ultraperiferiċi għandhom jiġu integrati bis-sħiħ f’dawn l-azzjonijiet ewlenin tal-Kummissjoni permezz tal-implimentazzjoni ta’ programm ta’ ħidma speċifiku.
1.12.2.
Il-KESE jitlob lill-Kummissjoni żżid l-isforzi biex jitnaqqsu l-inugwaljanzi fir-reġjuni ultraperiferiċi, peress li l-pandemija tal-COVID-19 affettwat l-isforzi biex dawn jitnaqqsu.
Ir-reġjuni ultraperiferiċi huma meqjusa reġjuni b’inugwaljanzi persistenti.
L-interpretazzjonijiet tal-kunċetti ta’ “ċentru” u ta’ “periferija” jipprovdu għadd ta’ spjegazzjonijiet għad-distribuzzjoni tal-ġid f’ekonomija fejn ir-relazzjonijiet spiss huma żbilanċjati.
It-tisħiħ tal-koeżjoni ekonomika, soċjali u territorjali huwa wieħed mill-għanijiet ewlenin tal-UE. 1.13.
Il-KESE jistieden lill-Kummissjoni tiżgura li l-proċess ta’ rkupru jirrispetta l-ħtiġijiet soċjali, u li jibqa’ uniformi u bbilanċjat fil-livell reġjonali.
Huwa jenfasizza l-ħtieġa li territorju jiġi vvalutat fl-intier tiegħu sabiex jinstabu soluzzjonijiet imfassla apposta.
1.13.1.
Il-KESE jistieden lill-Kummissjoni tieħu miżuri biex tiżgura l-aċċess diġitali fir-reġjuni ultraperiferiċi.
Aktar milli f’postijiet oħra, il-fatt li ma jistgħux jiġu ggarantiti aċċess ġeneralizzat u affidabbli għat-teknoloġija diġitali u l-użu effiċjenti tar-riżorsi relatati jaggrava l-inugwaljanzi.
Madankollu, id-distakki diġitali li kienu diġà jeżistu komplew jitwessgħu u l-pandemija enfasizzat xi differenzi, u xi ċittadini tħallew jibqgħu lura fl-aċċelerazzjoni diġitali.
L-impjieg, l-edukazzjoni, is-saħħa u s-servizzi pubbliċi żgur se jsiru dejjem aktar dipendenti mit-teknoloġiji diġitali.
1.13.2.
Il-KESE jitlob lill-Kummissjoni tagħmel sforzi kontinwi fil-qasam tar-riċerka u l-innovazzjoni, li huma essenzjali biex jiġu sfruttati l-opportunitajiet kollha li jinbtu mill-karatteristiċi speċifiċi tar-reġjuni ultraperiferiċi, b’rabta mal-oċeani, l-ibħra u r-riżorsi tal-baħar, u li għandhom jiġu privileġġjati peress li għandhom potenzjal kbir biex jagħtu spinta lill-ekonomiji, joħolqu impjiegi ta’ kwalità għolja u jiżguraw il-benesseri tan-nies.
Dan jikkonċerna firxa wiesgħa ta’ kumpaniji ta’ kull daqs u huwa kruċjali kemm għall-iżvilupp ta’ attivitajiet tradizzjonali kif ukoll għall-ħolqien ta’ opportunitajiet ġodda tas-suq, li jgħinu wkoll biex jattiraw liż-żgħażagħ. 1.14.
Il-KESE jistieden lill-Kummissjoni tistabbilixxi proġett kbir dwar l-aċċess għall-ilma u s-sanità fil-programmi operattivi futuri tar-reġjuni ultraperiferiċi.
Dawn il-proġetti ewlenin għandhom jiġu ġestiti direttament mill-Kummissjoni Ewropea.
Il-proġetti kbar jimmobilizzaw investimenti fuq skala kbira b’valur unitarju ta’ aktar minn EUR 50 miljun u huma appoġġjati minn fondi tal-politika ta’ koeżjoni tal-UE.
Huma ta’ benefiċċju dirett għall-Istati Membri u ċ-ċittadini tagħhom billi joħolqu infrastruttura aħjar u impjiegi ġodda, u joħolqu ambjent aktar b’saħħtu u opportunitajiet kummerċjali ġodda.
1.14.1.
Fir-reġjuni ultraperiferiċi Franċiżi, in-nies m’għandhomx aċċess għall-ilma tax-xorb u s-sistema sanitarja spiss tkun inadegwata.
L-aċċess għall-ilma tax-xorb u s-sanità huwa inseparabbli mid-dritt għall-ħajja u d-dinjità tal-bniedem u l-ħtieġa li jkun hemm standard tal-għajxien adatt. 1.15.
Il-KESE jitlob li l-Kummissjoni taġġorna l-Komunikazzjoni tagħha dwar l-analiżijiet li saru dwar is-sitwazzjoni tar-reġjuni ultraperiferiċi fil-konfront tal-immigrazzjoni.
Il-Kummissjoni tappella għal kooperazzjoni interterritorjali dwar il-migrazzjoni u tappella biex f’dawn ir-reġjuni jiġi implimentat il-Patt Ewropew il-ġdid dwar il-Migrazzjoni, li jippermetti l-implimentazzjoni ta’ “mekkaniżmu ta’ solidarjetà obbligatorju” minħabba l-“pressjoni migratorja”. 2.
Kummenti ġenerali 2.1.
Ir-reġjuni ultraperiferiċi, li jinsabu f’diversi żoni ġeografiċi, jagħtu lill-Ewropa pożizzjoni ġeostrateġika, ekonomika u kulturali fuq il-fruntieri ta’ diversi kontinenti, kif ukoll vantaġġi uniċi.
Dawn il-vantaġġi għandhom valur miżjud intrinsiku u huma appoġġi naturali għall-kooperazzjoni tal-UE ma’ pajjiżi terzi, inkluż barra ż-żoni ġeografiċi tagħhom.
Jikkontribwixxu għall-influwenza internazzjonali tal-Ewropa u joffru potenzjal uniku biex jimplimentaw soluzzjonijiet li jtaffu l-isfidi li qed tiffaċċja l-UE.
Il-Kummissjoni Ewropea ħabbret l-adozzjoni ta’ Komunikazzjoni ġdida, taħt il-Presidenza Franċiża tal-Kunsill, dwar l-aġġornament tas-sħubija strateġika tal-Kummissjoni ma’ dawn ir-reġjuni. 2.2.
L-isfruttament tal-vantaġġi identifikati jiddependi, fil-biċċa l-kbira tiegħu, mill-kapaċità tal-UE li tikkomunika maċ-ċittadini kollha tagħha.
Is-soċjetà ċivili trid tikkontribwixxi għas-sensibilizzazzjoni tad-diversi atturi (Stati, reġjuni, awtoritajiet lokali, komunitajiet lokali, skejjel, intrapriżi u individwi) dwar l-importanza li jiġi rikonoxxut li r-reġjuni ultraperiferiċi jistgħu jippromovu t-tixrid ta’ azzjonijiet operazzjonali tanġibbli bil-għan li titħaffef l-implimentazzjoni tal-għanijiet ta’ żvilupp sostenibbli.
L-impatt jitkejjel f’għadd ta’ oqsma (is-sajd, l-agrikoltura u l-evoluzzjoni tal-mudelli; il-kultura u l-promozzjoni tas-settur; l-impjiegi u t-taħriġ; l-edukazzjoni u l-mobbiltà taż-żgħażagħ; l-iżvilupp tal-intrapriżi; l-ambjent, l-enerġija u l-isfidi klimatiċi; l-immigrazzjoni).